钦定古今图书集成/明伦汇编/家范典/第106卷 > 春秋四传 > 《与洪甥驹父》前人
## 钦定古今图书集成/明伦汇编/家范典/第106卷 > 春秋四传 > 《与洪甥驹父》前人

驹父外甥昨得书，见笔札已眼明，及见诗，叹息弥日，
不谓便能入律如此，可谓“江南泽中产此千里驹”也。
然望甥不以今所能者骄穉人，而思不如舜、禹、颜渊。
禹七年三过其门而不入。观《禹贡》之书，厥功茂矣，然
而终不伐，此必有长处。寡怨寡言，是为进德之阶，千
万留意。犹望官下勤劳俗事，勿懈古人之言，犹钩其
深。彼俗吏事，聪明者少加意，即当书最。既以立家为
事，荣及手足为心，当念如此。夜二十刻许，大郎来，言
黄人不肯留，呼灯作此，极草草。续别为问。九舅白。